PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FV/3/1/065	Bratislava 13. augusta 2008	

Protimonopolný úrad Slovenskej republiky, odbor koncentrácií v správnom konaní č. 0037/OK/2008 začatom dňa 05.06.2008 na základe oznámenia koncentrácie podnikateľom AGEL a.s. so sídlom Konská 453, 739 61 Třinec, Česká republika, IČO: 005 34 111, prostredníctvom právneho zástupcu Mgr. Marcela Zachveju, Zachveja & Blaško, advokátska kancelária, s.r.o. so sídlom 28. října,      702 00 Ostrava, Česká  republika, ktorý na predmetné správne konanie splnomocnil substitučným plnomocenstvom Advokátsku kanceláriu JANČO, MULARČÍK A PARTNERI s.r.o. so sídlom Štúrova 13, P.O.BOX 269, 811 02 Bratislava, vo veci koncentrácie podnikateľa AGEL a.s. so sídlom Konská 453, 739 61 Třinec, Česká republika, IČO: 005 34 111 a podnikateľa APOLLO zdravotná poisťovňa, a.s.           so sídlom Martina Čulena 5, 810 11 Bratislava, IČO: 35 942 436

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej kontroly podnikateľa AGEL a.s. so sídlom Konská 453, 739 61 Třinec, Česká republika, IČO: 005 34 111nad podnikom podnikateľa APOLLO zdravotná poisťovňa, a.s. so sídlom Martina Čulena 5, 810 11 Bratislava, IČO: 35 942 436 na základe Zmluvy o kúpe akcií uzavretej medzi spoločnosťou E.I.C. a.s. so sídlom Sasinkova 10, 811 08 Bratislava (ďalej len „EIC“) ako predávajúcim a spoločnosťou AGEL a.s. so sídlom Konská 453, 739 61 Třinec, Česká republika, IČO: 005 34 111 ako kupujúcim dňa 22.05.2008

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 05.06.2008 doručené listom zaevidovaným úradom pod                    č. 2212/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou AGEL a.s. so sídlom Konská 453, 739 61 Třinec, Česká republika, IČO: 005 34 111 (ďalej len „Agel“) prostredníctvom právneho zástupcu Mgr. Marcela Zachveju, Zachveja & Blaško, advokátska kancelária, s.r.o. so sídlom 28. října, 702 00 Ostrava, Česká  republika, ktorý na predmetné správne konanie splnomocnil substitučným plnomocenstvom Advokátsku kanceláriu JANČO, MULARČÍK A PARTNERI s.r.o. so sídlom Štúrova 13, P.O.BOX 269, 811 02 Bratislava (ďalej len „právny zástupca“).
Na základe vyššie uvedeného sa dňa 05.06.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0037/OK/2008 vo veci koncentrácie, ktorá spočíva v získaní priamej kontroly spoločnosti Agel nad podnikom spoločnosti APOLLO zdravotná poisťovňa, a.s. so sídlom Martina Čulena 5, 810 11 Bratislava, IČO: 35 942 436 (ďalej len „Apollo“) na základe Zmluvy o kúpe akcií uzavretej medzi spoločnosťou E.I.C. a.s. so sídlom Sasinkova 10, 811 08 Bratislava (ďalej len „EIC“) ako predávajúcim a spoločnosťou Agel ako kupujúcim dňa 22.05.2008 (ďalej len „Zmluva“), o čom úrad informoval spoločnosť Agel listom č. 2310/PMÚ SR/2008 zo dňa 13.06.2008.
Vyššie uvedeným listom a listom č. 2823/PMÚ SR/2008 zo dňa 15.07.2008 úrad tiež vyzval spoločnosť Agel, aby doplnila  predmetné Oznámenie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Spoločnosť Agel listom č. 2729/2008 zo dňa 10.07.2008 a listom č. 2951/2008 zo dňa 21.07.2008 doručila všetky úradom požadované informácie a podklady, čím sa Oznámenie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 22.07.2008 o čom úrad informoval spoločnosť Agel listom             č. 3067/PMÚ SR/2008 zo dňa 24.07.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 06.06.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Agel je akciovou spoločnosťou, ktorá bola zapísaná v obchodnom registri vedenom Krajským súdom v Ostrave, v Českej republike v oddiely B, vo vložke 2892 dňa 14.06.1990. Predmetom činnosti spoločnosti Agel podľa výpisu z obchodného registra je kúpa tovaru za účelom jeho ďalšieho predaja a predaj, sprostredkovanie obchodu, sprostredkovanie služieb, realitná činnosť, činnosť podnikateľských, finančných, organizačných ekonomických poradcov, ostatné obchodné služby – managering. 
Akcie spoločnosti Agel sú vlastnené spoločnosťou ARIGLIA PROPERTIES, LIMITED., so sídlom The Business Forum 30, Karpenisi Str., 1660 Nicosia, Cyprus, MUDr. Martinom Polachom, MBA bytom Nový Malín, Plechy 61, 788 03, Česká republika a Ing. Tomášom Chrenekom, PhD. Bytom Nové Město, Ve Smečkách 1326/1, Praha 1, 110 00, Česká republika.
Spoločnosť Agel vykonáva priamu alebo nepriamu kontrolu nad viacerými subjektami v Českej republike, ktoré pôsobia prevažne v sektore zdravotníctva. Spoločnosť Agel vykonáva kontrolu nad subjektami, ktoré poskytujú lôžkovú starostlivosť, ústavnú starostlivosť, ambulantnú starostlivosť, vnútorné lekárstvo, transfúzne lekárstvo, hematologickú a nefrologickú činnosť, rádioterapiu, liečbu očných ochorení a vád zraku a ďalej vykonávajú činnosť distribúcie liekov a lekárenskú starostlivosť. Do skupiny Agel patrí tiež Zdravotní pojišťovna Agel, a.s., ktorá na základe schválenia podľa príslušného českého právneho predpisu vykonáva činnosti súvisiace s verejným zdravotným poistením v rámci Českej republiky od 01.04.2008.
Na území Slovenskej republiky vykonáva spoločnosť Agel priamu alebo nepriamu kontrolu nad týmito spoločnosťami:
Spoločnosť Agel vykonáva priamu kontrolu nad spoločnosťou AGEL SK a.s. so sídlom Prepoštská 6, Bratislava, IČO: 36 658 448 (ďalej len „Agel SK“), ktorej predmetom činnosti podľa Oznámenia ako aj podľa dostupného výpisu z obchodného registra je kúpa tovaru za účelom ďalšieho predaja a predaj, sprostredkovateľská činnosť, leasingová činnosť, reklamná a propagačná činnosť, činnosť účtovných, organizačných a ekonomických poradcov.
Spoločnosť Agel vykonáva nepriamu kontrolu prostredníctvom spoločnosti Agel SK nad spoločnosťou MEDI RELAX M + M, s.r.o. so sídlom Prepoštská 6, Bratislava, IČO: 35 772 786 (ďalej len „Medi Relax“), ktorej predmetom činnosti je podľa Oznámenia a dostupného výpisu z obchodného registra okrem iného aj interné lekárstvo, masérske služby, všeobecné lekárstvo a iné činnosti. Spoločnosť Medi Relax prevádzkuje svoju činnosť v ZS VW SK, J. Jonáša 1, Bratislava – Devínska Nová Ves.
Prostredníctvom svojej dcérskej spoločnosti MARTEK MEDICAL GROUP a.s. so sídlom Konská 453, Třinec, Česká republika (ďalej len „Martek Medical Group“), spoločnosť Agel kontroluje nižšie uvedené spoločnosti:
-	MARTEK MEDICAL SK a.s. so sídlom Bencúrova 10, Košice, IČO: 31 708 030 (ďalej „Martek Medical SK“), ktorej predmetom činnosti podľa Oznámenia ako aj podľa dostupného výpisu z obchodného registra je okrem iných činností kúpa za účelom ďalšieho predaja a predaj a sprostredkovateľská činnosť, veľkodistribúcia liekov a zdravotníckych pomôcok, ako aj iné činnosti.
-	spoločnosť FAKON PHARM s.r.o. Košice so sídlom Bencúrova 10, Košice,   IČO: 31 762 801, (ďalej len „Fakon Pharm“), 
-	spoločnosť FAKON PLUS, spoločnosť s ručením obmedzeným Košice             so sídlom Bencúrova 10, Košice, IČO: 31 683 711 (ďalej len „Fakon Plus“), 
-	spoločnosť PHARMEDIA spoločnosť s ručením obmedzeným Košice so sídlom Cottbuská 13, Košice, IČO: 31 675 948 (ďalej len „Pharmedia“), 
-	spoločnosť SUISSE PHARMACIA spol. s r.o. so sídlom Mlynská 1, Košice,  IČO: 31 664 130 (ďalej len „Suisse Pharmacia“), 
ktorých predmetom činnosti podľa Oznámenia a dostupných výpisov z obchodného registra je maloobchod s farmaceutickými prípravkami.
Z vyššie uvedených skutočností vyplýva, že spoločnosť Agel je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť Apollo je akciovou spoločnosťou, ktorá je zapísaná v Obchodnom registri Okresného súdu Bratislava I. v oddieli Sa vo vložke č. 3627/B od 01.09.2005. Predmetom činnosti spoločnosti Apollo je vykonávanie verejného zdravotného poistenia v súlade so zákonom č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov (ďalej len „zákon o zdravotnom poistení“) a zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon o zdravotných poisťovniach“).
Z vyššie uvedených skutočností vyplýva, že spoločnosť Apollo je  podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi podnikateľom Agel ako kupujúcim a spoločnosťou EIC ako predávajúcim zo dňa 22.05.2008 získa podnikateľ Agel 69 kusov kmeňových akcií podnikateľa Apollo na meno v zaknihovanej podobe v menovitej hodnote 1.000.000,- Sk, 1 kus kmeňovej akcie podnikateľa Apollo na meno v menovitej hodnote 460.146,- Sk a 1 kus kmeňovej akcie podnikateľa Apollo na meno v zaknihovanej podobe v menovitej hodnote 225.745.475,- Sk, ktoré spolu predstavujú 51 % podiel na základnom imaní podnikateľa Apollo.
Ďalším akcionárom podnikateľa Apollo je spoločnosť DôVERA Holding, a.s. so sídlom Križkova 9, 811 04 Bratislava, ktorá je vlastníkom kmeňových akcií predstavujúcich 49 % podiel na základnom imaní podnikateľa Apollo.
Na základe vyššie uvedeného a tiež na základe Úplného znenia stanov akciovej spoločnosti Apollo zo dňa 13.06.2007 podnikateľ Agel nadobudnutím predmetných akcií získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Apollo. 
Z uvedeného teda vyplýva, že na základe Zmluvy získa podnikateľ Agel priamu výlučnú kontrolu nad podnikom podnikateľa Apollo, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.

Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Agel.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú spoločnosť Agel ako nadobúdateľ priamej výlučnej kontroly nad podnikom podnikateľa Apollo ako aj podnikateľ Apollo, nad podnikom ktorého sa kontrola získava. 

Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 22.05.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. Vzhľadom na skutočnosť, že v čase podania Oznámenia podnikateľ Agel nemal účtovnú závierku za rok 2007 schválenú najvyšším orgánom spoločnosti, teda valným zhromaždením, úrad vychádzal z roku 2006, t.j. z obratov predložených podnikateľmi za účtovné obdobie 2006.
Podnikateľ Agel podľa Oznámenia dosiahol v roku 2006 celosvetový obrat 4 749 503 580 Sk. V roku 2006 podnikateľ Agel dosiahol na území Slovenskej republiky nulový obrat.
Podnikateľ Apollo podľa Oznámenia dosiahol v roku 2006 obrat na území Slovenskej republiky 8 276 161 378,03 Sk. Podnikateľ Apollo svoj obrat v roku 2006 dosiahol len na území Slovenskej republiky, z čoho vyplýva, že podnikateľ Apollo dosiahol v roku 2006 nulový svetový obrat.
Na základe vyššie uvedených ustanovení zákona v nadväznosti na uvedené výšky dosiahnutých obratov na území Slovenskej republiky a celosvetových obratov podnikateľa Agel a podnikateľa Apollo úrad zistil, že podnikateľ Agel a podnikateľ Apollo dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi, 
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e).
Právnym titulom predmetnej koncentrácie je Zmluva zo dňa 22.05.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 05.06.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.

Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Ako už bolo vyššie uvedené, podnikateľ Agel a spoločnosti, ktoré sú podnikateľom Agel priamo alebo nepriamo kontrolované pôsobia prevažne v sektore zdravotníctva. Vychádzajúc z platnej právnej úpravy stanovujúcej podmienky poskytovania zdravotnej starostlivosti v spojení s platnou právnou úpravou stanovujúcou podmienky financovania zdravotnej starostlivosti z prostriedkov verejného zdravotného poistenia na území Slovenskej republiky, sa úrad vo svojom rozhodnutí bude ďalej zaoberať len činnosťami podnikateľa Agel vykonávanými na území Slovenskej republiky. 
Podnikateľ Agel pôsobí v Slovenskej republike na relevantných trhoch:
-	liečebná zdravotná starostlivosť (ambulantná),
-	základná preventívna starostlivosť,
-	veľkodistribúcia liekov a zdravotníckych pomôcok, 
-	lekárenská starostlivosť, 

1.	Liečebná zdravotná starostlivosť (ambulantná) predstavuje poskytovanie zdravotnej starostlivosti, ktorá je hradená z verejných zdrojov, teda z povinného verejného zdravotného poistenia. Podmienky poskytovania ako aj rozsah poskytovania zdravotnej starostlivosti hradenej z prostriedkov verejného zdravotného poistenia sú predmetom úpravy zákona č. 577/2004 Z.z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov (ďalej len „zákon o rozsahu zdravotnej starostlivosti“). Liečebná zdravotná starostlivosť je poskytovaná poskytovateľom zdravotnej starostlivosti, ktorým môže byť fyzická alebo právnická osoba, ktorá poskytuje zdravotnú starostlivosť na základe povolenia, fyzická osoba, ktorá poskytuje zdravotnú starostlivosť na základe licencie na výkon samostatnej zdravotníckej praxe. Presné podmienky poskytovania zdravotnej starostlivosti sú predmetom právnej úpravy zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.
Podnikateľ Agel poskytuje liečebnú starostlivosť (ambulantnú) prostredníctvom svojej dcérskej spoločnosti Medi Relax. Spoločnosť Medi Relax prevádzkuje ambulancie všeobecného lekára, internú ambulanciu, ambulanciu pracovnej zdravotnej služby, gynekologickú ambulanciu, oftalmologickú ambulanciu, ušno-nosno-krčnú ambulanciu, dermatovenerologickú ambulanciu, urologickú ambulanciu, pracovisko ultrasonografickej diagnostiky, ambulanciu rehabilitačného lekára, rehabilitačné pracovisko. 
Spoločnosť Medi Relax má uzavreté zmluvy o poskytovaní zdravotnej starostlivosti s týmito zdravotnými poisťovňami: Všeobecná zdravotná poisťovňa, a.s., Dôvera zdravotná poisťovňa, a.s., Spoločná zdravotná poisťovňa, a.s., Apollo, Union zdravotná poisťovňa, a.s., Európska zdravotná poisťovňa, a.s.
V súvislosti s vyššie uvedeným má spoločnosť Medi Relax v súčasnosti uzatvorenú zmluvu s podnikateľom Apollo na poskytovanie zdravotnej starostlivosti ako so zdravotníckym zariadením typu poliklinika v odborných ambulanciách v rozsahu fyziatria, balneológia a liečebná rehabilitácia, dermatovenerologia, ophtalmológia, otorhinolaryngologia (ORL), urológia, gynekológia, všeobecný lekár pre dospelých (pre 3 ambulancie) a v ambulanciách so spoločnými vyšetrovacími  a liečebnými zložkami (zväčša laboratórne vyšetrenia, liečebné výkony v oblasti rádiológie...) v rozsahu rádiodiagnostika, fyziatria, balneológia a liečebná rehabilitácia, USG v gynekológii. 
Podnikateľ Agel prostredníctvom spoločnosti Medi Relax poskytuje liečebnú zdravotnú starostlivosť (ambulantnú) pacientom vo vyššie uvedenom rozsahu. Medzi poskytovateľom zdravotnej starostlivosti, ktorým je v uvedenom prípade spoločnosť Medi Relax a osobou (pacientom), vzniká podľa zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „zákon o zdravotnej starostlivosti“) právny vzťah na základe dohody o poskytovaní zdravotnej starostlivosti.
Podľa zákona o zdravotnej starostlivosti má každý (pacient) právo na poskytovanie zdravotnej starostlivosti. V súvislosti s vyššie uvedeným, okrem prípadov v zákone o zdravotnej starostlivosti presne vymedzených a taktiež v spojení s ustanovením zákona o zdravotnej starostlivosti upravujúcom presné prípady kedy poskytovateľ zdravotnej starostlivosti, teda spoločnosť Medi Relax, je oprávnený odmietnuť návrh na uzatvorenie dohody o poskytovaní zdravotnej starostlivosti, má každý občan, teda pacient právo na poskytovanie zdravotnej starostlivosti ako aj slobodný výber poskytovateľa zdravotnej starostlivosti. 
Podľa vyjadrenia účastníka správneho konania, podnikateľa Agel, liečebná zdravotná starostlivosť hradená zo  zdrojov verejného zdravotného poistenia má homogenizovaný trh v rámci Slovenskej republiky s vysokou mierou konkurencie s ohľadom na skutočnosť, že okruh odberateľov je definovaný vecne pacientmi, ktorí vo svojej spádovej oblasti vyhľadávajú všeobecnú ambulantnú zdravotnú starostlivosť, ktorá poskytuje minimálny štandard hradený zo zdrojov verejného zdravotného poistenia, rovnako ako špecializovaná ambulantná zdravotná starostlivosť, je vymedzený miestne, a to spádovou oblasťou, napríklad okresného mesta. 
2.	Základná preventívna starostlivosť je zdravotná starostlivosť poskytovaná zamestnancom výrobných a nevýrobných podnikov. Povinnosť poskytovania základnej preventívnej starostlivosti ako aj rozsah poskytovania základnej preventívnej starostlivosti vyplýva zamestnávateľovi z § 6 a ďalších zákona č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon o BOZP“). V súlade s uvedeným zákonom sú výkony v rámci základnej preventívnej starostlivosti hradená priamo zo zdrojov zamestnávateľa a tvoria priamu nákladovú položku zamestnávateľa.
Podnikateľ Agel poskytuje základnú preventívnu starostlivosť prostredníctvom spoločnosti Medi Relax, a to odbornú poradenskú činnosť v otázkach ochrany a podpory zdravia a sociálnej pohody zamestnancov, pravidelné kontroly pracovísk podnikov – zisťovanie vplyvov práce a pracovných podmienok na človeka pri práci, vykonávanie vstupných, periodických, mimoriadnych a výstupných lekárskych preventívnych prehliadok pre zamestnancov vrátane audiometrických vyšetrení, komplexného oftalmologického vyšetrenia pracovníkov pracujúcich so zobrazovacími jednotkami, vodičov profesionálov a vodičov referentských vozidiel, rehabilitačného vyšetrenia pre pracovníkov s jednostrannou záťažou pohybového aparátu a pod., preventívnu rehabilitáciu – liečebné procedúry, potvrdenia o zdravotnej spôsobilosti, - napr. práca na nočné smeny, práce vo výškach, vodič VZV, vodič referenčného vozidla, pracovník s rizikovým faktorom, práca v potravinárstve a stravovacích zariadeniach – vydávanie potravinárskych preukazov, zabezpečenie poskytnutia prvej pomoci zamestnancom, školenia prvej pomoci, vybavenie a pravidelná kontrola obsahu lekárničiek na pracoviskách, vypracovanie traumatologického plánu, projekt znižovania pracovných úrazov, projekt znižovania pracovnej neschopnosti, zabezpečenie spolupráce s Úradom verejného zdravotníctva, vypracovanie projektu pitného režimu na letné a zimné obdobie, protichrípková vakcinácia zamestnancov priamo na pracovisku, zabezpečenie vhodného očkovania pri dlhodobých pobytoch pracovníkov mimo územia SR.
Podnikateľ Agel poskytuje základnú preventívnu starostlivosť zamestnávateľom, ktorým táto povinnosť vyplýva zo zákona o BOZP. Vo všeobecnosti je možné povedať, že činnosť základnej preventívnej starostlivosti podľa podnikateľa Agel má minoritný význam v objeme poskytovania zdravotnej starostlivosti. Jediným významným odberateľom základnej preventívnej starostlivosti podnikateľa Agel je spoločnosť VOLKSWAGEN SLOVAKIA a.s., ktorého podiel na obrate tvorí podľa odhadu účastníka správneho konania 10-15 % obratu, pričom ďalší odberatelia nie sú významnými.
Podľa vyjadrenia účastníka správneho konania, podnikateľa Agel, je poskytovanie základnej preventívnej starostlivosti vecne zamerané na zamestnávateľov a miestne je nutné poskytovať základnú preventívnu starostlivosť v obvode mesta, v ktorom pôsobia zamestnávatelia ako odberatelia a poskytovatelia základnej preventívnej starostlivosti. 
Vzhľadom na vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch verejného zdravotného poistenia na území Slovenskej republiky, úrad ponechal pre účely tohto rozhodnutia presnú definíciu priestorového trhu tovarového relevantného trhu liečebná zdravotná starostlivosť (ambulantná) a tovarového relevantného trhu základnej preventívnej starostlivosti, na ktorom pôsobí podnikateľ Agel prostredníctvom spoločnosti Medi Relax otvorenú. 
3.	Veľkodistribúcia liekov a zdravotníckych pomôcok – na trhu veľkodistribúcie liekov a zdravotníckych pomôcok pôsobí podnikateľ Agel prostredníctvom spoločnosti Martek Medical SK, ktorá vykonáva veľkodistribúciu liekov a zdravotníckych pomôcok a v rámci nej dovoz, vývoz, skladovanie, prepravu a zásobovanie v Slovenskej republike registrovaných hromadne vyrábaných liekov, liečiv, pomocných látok a schválených zdravotníckych pomôcok. Podnikateľ Agel dodáva lieky a zdravotnícke pomôcky do lekární vo všetkých krajoch Slovenskej republiky.
4.	Lekárenská starostlivosť2 – podnikateľ Agel vykonáva liečebno-preventívnu starostlivosť v neštátnom zdravotníckom zariadení v odbore lekárenstvo v súlade so zákonom č. 140/1998 Z.z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov (ďalej len „zákon o liekoch a zdravotníckych pomôckach“) a okrem tejto činnosti vykonáva podnikateľ Agel vo svojich lekárňach tiež predaj doplnkového tovaru.
Podnikateľ Agel poskytuje lekárenskú starostlivosť uhrádzanú alebo čiastočne uhrádzanú na základe verejného zdravotného poistenia, ktorú môže vykonávať na základe zmluvy so zdravotnou poisťovňou uzavretej v súlade so zákonom o liekoch a zdravotníckych pomôckach. Rozsah lekárenskej starostlivosti uhrádzanej zo zdrojov verejného zdravotného poistenia je definovaný v zákone o rozsahu zdravotnej starostlivosti.
Podľa zákona o liekoch a zdravotníckych pomôckach pri poskytovaní lekárenskej starostlivosti uhrádzanej alebo čiastočne uhrádzanej na základe verejného zdravotného poistenia je poskytovateľ lekárenskej starostlivosti povinný mať uzatvorenú zmluvu o poskytovaní lekárenskej starostlivosti so zdravotnou poisťovňou. Zároveň zo zákona o zdravotných poisťovniach vyplýva zdravotnej poisťovni povinnosť uzatvoriť zmluvu s každým poskytovateľom lekárenskej starostlivosti, ak poskytovateľ lekárenskej starostlivosti splnil podmienky ustanovené v zákone o liekoch a zdravotníckych pomôckach. 
Na trhu lekárenskej starostlivosti pôsobí podnikateľ Agel prostredníctvom spoločností Fakon Pharm, Fakon Plus, Pharmedia a Suisse Pharmacia. Každá z týchto spoločností prevádzkuje v súlade so zákonom o liekoch a zdravotníckych pomôckach len jednu verejnú lekáreň. Spoločnosť Agel prevádzkuje všetky lekárne prostredníctvom vyššie spomenutých spoločností na území Mesta Košice.
Vzhľadom na vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch verejného zdravotného poistenia na území Slovenskej republiky, úrad ponechal pre účely tohto rozhodnutia aj presnú definíciu priestorového trhu tovarového relevantného trhu veľkodistribúcia liekov a zdravotníckych pomôcok a tovarového relevantného trhu lekárenská starostlivosť, na ktorom pôsobí podnikateľ Agel otvorenú.

Ako už bolo vyššie uvedené, podnikateľ Apollo vykonáva jediný predmet činnosti verejné zdravotné poistenie, ktorý zároveň predstavuje relevantný trh, na ktorom podnikateľ Apollo pôsobí, a to trh verejného zdravotného poistenia v súlade so zákonom o zdravotnom poistení a zákonom o zdravotných poisťovniach.
Pod pojmom zdravotného poistenia sa podľa zákona o zdravotnom poistení rozumie povinné verejné zdravotné poistenie ako aj dobrovoľné verejné zdravotné poistenie, na základe ktorého sa poskytuje poistencom verejného zdravotného poistenia za podmienok ustanovených spomínaným zákonom o zdravotnom poistení zdravotná starostlivosť a služby súvisiace s poskytovaním zdravotnej starostlivosti v rozsahu stanovenom v zákone o rozsahu zdravotnej starostlivosti. 
Činnosť zdravotnej poisťovne je vymedzená zákonom o zdravotných poisťovniach v spojení so zákonom o zdravotnom poistení. V § 6 zákona o zdravotných poisťovniach, v ktorom sú presne vymedzené činnosti zdravotnej poisťovne sú špecifikované okrem iných činnosti aj tieto činnosti zdravotnej poisťovne:
-	prijímanie a potvrdzovanie prihlášok na verejné zdravotné poistenie, 
-	prijímanie, prerozdeľovanie poistného na verejné zdravotné poistenie,
-	uzatváranie zmlúv o poskytovaní zdravotnej starostlivosti,
-	uhrádzanie poskytovateľom zdravotnej starostlivosti úhrad za poskytnutú zdravotnú starostlivosť.
V rámci činnosti uzatvárania zmlúv o poskytovaní zdravotnej starostlivosti udeľuje zákon o zdravotných poisťovniach v § 7 okrem iných aj tieto povinnosti zdravotných poisťovní:
-	zdravotná poisťovňa je povinná uzatvoriť zmluvu o poskytovaní zdravotnej starostlivosti s každým poskytovateľom všeobecnej ambulantnej zdravotnej starostlivosti, ak má tento poskytovateľ zdravotnej starostlivosti uzatvorenú dohodu o poskytovaní všeobecnej ambulantnej zdravotnej starostlivosti najmenej s jedným jej poistencom,
-	zdravotná poisťovňa je povinná uzatvárať zmluvy o poskytovaní zdravotnej starostlivosti s každým poskytovateľom lekárenskej starostlivosti.
Podľa zákona o zdravotnom poistení, povinne verejne zdravotne poistená je fyzická osoba, ktorá má trvalý pobyt na území Slovenskej republiky okrem prípadov špecifikovaných v zákone o zdravotnom poistení. Povinnosť verejného zdravotného poistenia sa vzťahuje aj na fyzické osoby, ktoré nemajú trvalý pobyt na území Slovenskej republiky a nemajú zdravotné poistenie v inom členskom štáte Európskej únie alebo v inej zákonom špecifikovanej krajine a sú zamestnané u zamestnávateľa, ktorý má sídlo alebo stálu prevádzkareň na území Slovenskej republiky, vykonáva na území Slovenskej republiky samostatnú zárobkovú činnosť alebo spĺňajú iné zákonom vymedzené podmienky.
Z vyššie uvedeného úrad môže konštatovať, že podnikateľ Apollo vykonáva činnosť verejného zdravotného poistenia na celom území Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami a teda úrad zadefinoval priestorový trh tovarového relevantného trhu verejného zdravotného poistenia ako územie Slovenskej republiky.

Tabuľka č. 1: Celková veľkosť trhu 
	2005	2006	2007	
Výber poistného spolu
(v tis. Sk)	71 249 906	77 403 540	87 123 392	
Priemerný počet poistencov	5 310 420	5 302 537	5 297 169	
Zdroj: Úrad pre dohľad nad zdravotnou starostlivosťou: Vestník 3/2007, Správa o stave vykonávania verejného zdravotného poistenia za rok 2006, s. 35

Tabuľka č. 2: Výber poistného jednotlivých zdravotných poisťovní (v tis. Sk)
Poisťovňa	2005	2006	20073	
Všeobecná zdravotná poisťovňa, a.s.	41 537 998	45 287 197	46 370 198	
Spoločná zdravotná poisťovňa, a.s.	13 463 252	13 695 049	13 595 127	
Apollo	6 958 664	7 813 036	8 139 027	
Dôvera zdravotná poisťovňa, a.s.	4 617 902	5 276 190	12 795 570	
Sideria zdravotná poisťovňa, a.s.	4 672 090	5 329 155	-	
Európska zdravotná poisťovňa, a.s.	-	143	773 233	
Union zdravotná poisťovňa, a.s.	-	2 770	5 450 237	
Zdroj: Úrad pre dohľad nad zdravotnou starostlivosťou: Vestník 3/2007, Správa o stave vykonávania verejného zdravotného poistenia za rok 2006, s. 35

Tabuľka č. 3: Priemerný počet poistencov
Poisťovňa	2005	2006	20074	
Všeobecná zdravotná poisťovňa, a.s.	3 421 786	3 409 172	2 963 301	
Spoločná zdravotná poisťovňa, a.s.	691 331	682 005	598 763	
Apollo	473 489	465 594	439 643	
Dôvera zdravotná poisťovňa, a.s.	335 783	348 125	770 235	
Sideria zdravotná poisťovňa, a.s.	388 031	397 598	-	
Európska zdravotná poisťovňa, a.s.	-	3	70 917	
Union zdravotná poisťovňa, a.s.	-	40	454 311	
Zdroj: Úrad pre dohľad nad zdravotnou starostlivosťou: Vestník 3/2007, Správa o stave vykonávania verejného zdravotného poistenia za rok 2006, s. 31, Vestník 4/2006 Správa o stave vykonávania verejného zdravotného poistenia za rok 2005, s. 17
(http://www.udzs.sk/buxus/docs//vestniky/rocnik_2006/vestnik_04_06.pdf)

Tabuľka č. 4: Podiely na trhu jednotlivých poisťovní (v %) 
Poisťovňa	2005	2006	2007	
	Podľa výberu poistného	Podľa
Ø počtu poistencov	Podľa výberu poistného	Podľa
Ø počtu poistencov	Podľa výberu poistného	Podľa 
Ø počtu poistencov	
Všeobecná zdravotná poisťovňa, a.s.	58,3	64,44	58,51	64,29	53,22	55,94	
Spoločná zdravotná poisťovňa, a.s.	18,9	13,02	17,69	12,86	15,6	11,3	
Apollo	9,77	8,92	10,09	8,78	9,34	8,3	
Dôvera zdravotná poisťovňa, a.s.	6,48	6,32	6,82	6,56	14,69	14,54	
Sideria zdravotná poisťovňa, a.s.	6,56	7,31	6,88	7,51	-	-	
Európska zdravotná poisťovňa, a.s.	-	-	0,00	0,00	0,89	1,34	
Union zdravotná poisťovňa, a.s.	-	-	0,00	0,00	6,26	8,58	
Zdroj: Výpočty podľa predchádzajúcich tabuliek

V roku 2005 pôsobilo v Slovenskej republike na trhu verejného zdravotného poistenia 5 subjektov, a to Všeobecná zdravotná poisťovňa, a.s., Spoločná zdravotná poisťovňa a.s., Apollo, Dôvera zdravotná poisťovňa, a.s., Sideria zdravotná poisťovňa, a.s. 
V roku 2006 reálne začali pôsobiť na trhu verejného zdravotného poistenia zdravotné poisťovne Európska zdravotná poisťovňa, a.s. a Union zdravotná poisťovňa, a.s.
V roku 2007 na trhu verejného zdravotného poistenia pôsobilo 6 subjektov, nakoľko Dôvera zdravotná poisťovňa, a.s. a Sideria zdravotná poisťovňa, a.s. sa zlúčili alebo splynuli do jednej zdravotnej poisťovne pod menom Dôvera zdravotná poisťovňa, a.s., o čom úrad vydal rozhodnutie      č. 2006/ZK/3/1/124 dňa 24.11.2006.
V roku 2008 Európska zdravotná poisťovňa, a.s. ukončila svoju činnosť na trhu verejného zdravotného poistenia a vstúpila do likvidácie.

Bariéry vstupu na trh verejného zdravotného poistenia
Činnosť zdravotných poisťovní vykonávajúcich verejné zdravotné poistenie je presne vymedzená vo vyššie uvedených zákonoch a nad ich činnosťou je vykonávaný dohľad Úradom pre dohľad nad zdravotnou starostlivosťou, orgánom verejnej správy, ktorý bol zriadený podľa zákona o zdravotných poisťovniach (ďalej len „Úrad pre dohľad nad zdravotnou starostlivosťou“). Zdravotná poisťovňa vykonávajúca verejné zdravotné poistenie má zároveň zákonom stanovenú povinnosť predkladania správ o hospodárení, o pláne činnosti a o návrhoch svojho rozpočtu voči Ministerstvu zdravotníctva Slovenskej republiky, Ministerstvu financií Slovenskej republiky a Úradu pre dohľad nad zdravotnou starostlivosťou.
V prípade založenia novej zdravotnej poisťovne je vznik takejto  novej zdravotnej poisťovne podmienený súhlasom Úradu pre dohľad nad zdravotnou starostlivosťou, ktorý je vydaný po splnení podmienok špecifikovaných v zákone o zdravotných poisťovniach, ktoré musí takáto novovznikajúca zdravotná poisťovňa splniť. Povolenie na činnosť zdravotnej poisťovne je Úradom pre dohľad nad zdravotnou starostlivosťou vydávané vždy na dobu neurčitú a nemožno ho previesť na inú právnickú alebo fyzickú osobu.

Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
Podnikateľ Agel ako priamy nadobúdateľ kontroly nad podnikateľom Apollo, je spoločnosť pôsobiaca v Slovenskej republike na trhu liečebnej zdravotnej starostlivosti (ambulantnej), na trhu základnej preventívnej starostlivosti, na trhu veľkodistribúcie liekov a zdravotníckych pomôcok a na trhu lekárenskej starostlivosti. Podnikateľ Apollo pôsobí na trhu verejného zdravotného poistenia. Podľa vyjadrenia účastníka konania, t.j. podnikateľa Agel, dôvodom vzniku predmetnej koncentrácie je najmä využitie synergických efektov a zlepšenie poskytovaných služieb.
Vzhľadom na skutočnosť, že medzi podnikateľom Agel a jeho pôsobením na trhu liečebnej zdravotnej starostlivosti (ambulantnej) ako aj na trhu lekárenskej starostlivosti a podnikateľom Apollo existujú priame vertikálne vzťahy, ktoré fungujú na báze zmlúv medzi poskytovateľom ambulantnej zdravotnej starostlivosti, prípadne medzi poskytovateľom lekárenskej starostlivosti a zdravotnou poisťovňou, úrad hodnotí predmetnú koncentráciu za vertikálnu koncentráciu.
Medzi poskytovateľom liečebnej zdravotnej starostlivosti (ambulantnej) a zdravotnou poisťovňou existuje priamy zmluvný vzťah, na základe ktorého zdravotná poisťovňa uhrádza poskytovateľovi zdravotnej starostlivosti (ambulantnej) platby za poskytnuté výkony, ktoré poskytovateľ liečebnej zdravotnej starostlivosti (ambulantnej) poskytol pacientovi a poistencovi zdravotnej poisťovne, a to v rozsahu stanovenom v zákone o rozsahu zdravotnej starostlivosti. Vzhľadom na znenie zákona o zdravotných poisťovniach má zdravotná poisťovňa povinnosť uzavrieť zmluvu s každým poskytovateľom všeobecnej ambulantnej zdravotnej starostlivosti, ktorý má uzavretú dohodu o poskytovaní všeobecnej ambulantnej zdravotnej starostlivosti aspoň s jedným jej poistencom. Na relevantnom trhu liečebnej zdravotnej starostlivosti (ambulantnej), na ktorom pôsobí podnikateľ Agel existuje pre pacienta možnosť, ako už bolo vyššie uvedené podľa Oznámenia, výberu poskytovateľa zdravotnej starostlivosti v rámci spádovej oblasti. Možnosť výberu pre pacienta existuje tiež na trhu verejného zdravotného poistenia. Podnikateľ Agel má v súčasnosti uzavreté zmluvy o poskytovaní zdravotnej starostlivosti so všetkými zdravotnými poisťovňami prítomnými na relevantnom trhu verejného zdravotného poistenia.
Medzi poskytovateľom lekárenskej starostlivosti a zdravotnou poisťovňou taktiež existuje priamy zmluvný vzťah vyplývajúci zo zákona o zdravotných poisťovniach, ktorý udáva zdravotným poisťovniam povinnosť uzavrieť zmluvu s každým poskytovateľom lekárenskej starostlivosti po splnení podmienok špecifikovaný v zákone o liekoch a zdravotníckych pomôckach. Zdravotná poisťovňa uhrádza poskytovateľom lekárenskej starostlivosti platby za lieky podľa zákona o rozsahu zdravotnej starostlivosti. 
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa Agel, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 3385/PMÚ SR/2008 zo dňa 13.08.2008 vyzval účastníka správneho konania, t.j. podnikateľa Agel pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 3397/2008 zo dňa 13.08.2008 sa podnikateľ Agel k predmetnej výzve úradu vyjadril, že berie na vedomie výsledky šetrenia vykonaného úradom a nemá k uvedenému žiadne pripomienky ani návrhy na doplnenie dokazovania v predmetnej veci.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Ladislav Jančo, konateľ
Advokátska kancelária 
JANČO, MULARČÍK A PARTNERI s.r.o.
Štúrova 13
811 02 Bratislava